Amapholisa aweRiot Anyakazela eHarare Lakwamanye Amadolobho
Inengi lezakhamizi zeHarare ziveze ukwethuka okukhulu ngokwanda kwamapholisa akade enyakazela phakathi kwedolobho leli ngoMvulo ekuseni.
HARARE — Amapholisa ohlangothi lwe Riot abonakale emanengi edolobheni le Harare namhlanje ekuseni. Ingcwethi ezicubungula ihlalakahle kazulu zikuchaza njengendlela kahulumende ukwethusela uzulu ngemva kwembiko yabasakhulayo beMDC ekhokhelwa ngumnumzana Nelson Chamisa bethe bafuna ukutshengisela ezithaladeni befuna uhulumende kamongameli Emmerson Mnangagwa alungisise isimo somnotho welizwe. Inengi lezakhamizi zeHarare ziveze imobono etshiyeneyo phezu kokwanda kwamapholisa phakathi kwedolobho leli. Omunye wabo kungumnumzana Charles Nyoni isakhamuzi se Harare njalo ephatheke kumisebenzi yokukhankasela ukulondolozwa kwelungelo loluntu. U Nyoni uthi ucabangela ukuthi lokhu kubangelwe yinkulumo eyethulwe ngabasakhulayo beMDC ekhokhelwa ngumnumzana Nelson Chamisa emhlanganweni lentathelizindaba ngeviki ephelileyo. “Kuthe kusenzakala lokhu sabona nje amapholisa esebabiza esebabuza esithi, ye lingephuli umthetho, ye njani njani. Lamuhla nje ngeMonday sesibona amapholisa egcwele i Harare CBD yonke nje ngoba siyazi ukuthi bakhangelele ukuthi mhlawumbe abantu bangafola, mhlawumbe abantu bengayenza I demonstration. So bona vele kabasahlalisekanga, sebephathekile ukuthi hawu mhlawumbe abantu bengangena emgwaqweni so bayabe sebefuna ukuvimba nje abantu.” Uqhubeke ethi uhulumende weZimbabwe ukhanya engazihluphi ngosekwehlele uzulu. “Lokhu kusitshengisa nje okusegcekeni ukuthi uhulumende lo kazinikelanga lakancane ukuthi alalele uzulu njalo ukuthi asebenzisane lozulu. Yena nje uzimisele ukuthi ayenze intando yakhe njalo ukuthi ayenze lokho akufunayo khona okuba yikho okuntshontshwa kwempahla yeZimbabwe. Thina njengabatsha nje sizimisele ukuthi hayi, okwakhathesi nje sesifike lapho esibheka khona umzila, lapho esithi hayi sokwanele, enough is enough. Kwasekelwa ngumnumzana Bekezela Gumbo omunye wabaphatheke emsebenzini wokucubungula inhlalakahle kazulu. “Ukubonakala kwamapholisa okunje so, kuyabayethusela abantu bacine sebesehluleka ukuthi bamele amalungelo abo. Ngoba sikhuluma kunje so uhambe ukhangele isinkwa ukuthi siyimalini, khangela impuphu ukuthi iyimalini, khangela ukuthi amafutha ayimalini, abantu bayahlupheka njalo imiholo yabo, abantu abanengi absebenzela uhulumende bagcwele lapha e Harare imiholo yabo ayikhwezwanga. So ungakhangela into ezinje ngazonezo, its obvious ukuthi abantu, uhulumende ukukhangele ukuthi abantu bakhathazekile kakhulu ke bengangena izitalada noma yisiphi isikhathi. So ukugcwala kwamapholisa mina ngokubona kwami njenge analyst ngikubona ukuthi yilokhuyana okubizwa ukuthi yi deterrent, ukubayethusela abantu ukuthi besabe.” Wengeze uGumbo ethi sekuyikwenza kwabantu asebafunda ukuba uzulu ulakho ukutshengisela okungenza baguqule ukucabanga kwabo ngendlela abangaphatha ngazo abantu nxa sokube lokutshengisela. “Kuma demonstrations ayedlulileyo, bathi befaka i warning i Government yakuthatha kalula kodwa khathesi ngiyabona ukuthi sebefunde isifundo so sebehle besithi ngcono bebaqalele. Abantu phandle le, kuyaba nzima ukuthi bengariska impilo zabo bengene e town nxa bebona into ezinje so. Ngibona engani yilokhuyana abakubiza ukuthi ye pre-emptive stratergy yokuthi lingakayenzi lina bahle balethusele, belitshengise okulimeleleyo ukuthi kunjani.” Ukwethusela abantu ngalendlela u Gumbo uthi kungasoke kwasebenza nxa lokho okubafuqayo ukuba bacabange ngendlela abacabanga ngayo kungasalungisiswanga. “Ngibona engani into eyenzakalayo lapha, abantu bazama ukuthi babe lokhe beqhubeka, ukuzama ukuphuzisa into engenzakala. Kodwa as long as inkinga eziyizo eziyenza ukuthi abantu behlupheke, befise ukungena ezitaladeni zingazange zilungisiswe, akusoze kusebenze. Ngoba kuthiwa i donki ungabe ulokhe uyitshaya, uyethusela usenzani, iyantunya angithi, icine ikwehlula ukuthi ungenzani. Yikho okungenzakala eZimbabwe nxa kungazange kulungisiswe izinkinga engizibalisileyo ekuqaleni.” Unobhala jikelele wohlangothini lwabasakhulayo beMDC, uOstalos Gift Siziba uthi bathole imibiko evela kwamanye amadolobho ethi lokhu bekungaseHarare kuphela kodwa lakhonale bekungesifanayo. “Amapholisa ke agcwele emadolobheni, e Harare, koBulawayo, e Gweru, e Mutare lendaweni ezitshiyetshiyeneyo ukutshengisa ukubana ke into kazimanga kuhle elizweni. Balokwesaba indaba zokutshengisela njalo silokuzwisisa ukubana abafana be Zanu Pf bafuna ukuthi bangene ezitaladeni betshengisela bezenza abantu be MDC ukuze bathole ke I evidence yokuthi babophe ke abatsha be Movement for Democratic Change. Lokho kuyinto esingasoke siyivumele thina njengabatsha. Kodwa isikhulumeli samapholisa u Assistant Commissioner Paul Nyathi uthi kungamangalisi ukubonakala kwamapholisa bezulazula Phakathi kwabantu ngoba kungumsebenzi wabo. “Amapholisa khathesi, we are just doing our Constitutional responsibilities, i Constitutional responsibility, itshengisa ukuthi amapholisa kumele benze ama patrols kumele babone ukuthi elizweni kulokuthula njalo nxa abantu besebenza laphana, abanye bayabe bevakatsha abantwana besiya esikolo, amapholisa kumele babekhona bekhangela ukuthi kule peace kule order.” Kusenjalo abephephandaba le Daily News bethule udaba lokuthi umphathintambo wezomvikela unkosikazi Oppah Muchinguri Kashiri uthi uhulumende ulungiselele ngokwaneleyo nxa bekhona abafuna ukutshengisela.